විවිධ චෝදනා දක්වමින් තමන් පක්ෂයෙන් ඉවත් කිරීමට එරෙහිව ප්‍රාදේශීය සභා මන්ත්‍රීවරු දොළොස්දෙනකු ගොනුකර තිබූ පෙත්සම්වලට අදාළව විරෝධතා ‍ගොනුකරන ලෙස එක්සත් ජාතික පක්ෂයේ නායක රනිල් වික්‍රමසිංහ හා එහි මහ ලේකම් තිස්ස අත්තනායක මහත්වරුන් ඇතුළු වගඋත්තරකරුවන් අට දෙනකුට කොළඹ දිසා විනිසුරු ප්‍රදීප් හෙට්ටිආරච්චි මහතා ඊයේ(13) නියෝග කළේය.සිය පක්ෂ සාමාජිකත්වය අහෝසි කිරීම නිසා තමන්ට මන්ත්‍රීධූර අහිමි විය හැකි බවට පැමිණිලි කරමින් ප්‍රාදේශීය සභා මන්ත්‍රීවරු දොළොස් දෙනකු ගොනු කළ පෙත්සම් දොළහක් කැඳවූ අවස්ථාවේ දී මෙලෙස විරෝධතා සඳහා කල් ලබා දෙන ලදී.නාරම්මල ප්‍රාදේශීය සභාවේ මන්ත්‍රීවරුන් වන තුෂාර සම්පත් රණසිංහ, රසික වෙල්ලප්පිලි, ආර්.එස් දිනපූර්ණ, මාවතගම ප්‍රාදේශීය සභාවේ මන්ත්‍රී අජිත් සෙනරත් කුමාරසිංහ, කොබෙයිගනේ ප්‍රාදේශීය සභාවේ මන්ත්‍රී විජිත ප්‍රේමලාල්, නිකවැරටිය ප්‍රාදේශීය සභාවේ මන්ත්‍රී කපිල බණ්ඩාර ජයසුන්දර, අනුර බණ්ඩාර නවරත්න, සමන් චන්ද්‍රසිරි බණ්ඩාර, අලව්ව ප්‍රාදේශීය සභාවේ මන්ත්‍රී අරුණ ජයලත්, පඬුවස්නුවර ප්‍රාදේශීය සභාවේ මන්ත්‍රී මනෝ කුමාර, කුරුණෑගල ප්‍රාදේශීය සභාවේ මන්ත්‍රී සමන් සිරි පීරිස් යන අය විසින් මෙම ‍පෙත්සම් ගොනු කර තිබිණි.මෙම පෙත්සම් ඉදිරිපත් කරමින් පැමිණිලිකරුවන් පවසන්නේ සිය පක්ෂ සාමාජිකත්වය අහෝසි කළ බව දන්වමින් ඉකුත් ජනවාරි මස 9 වැනිදා එක්සත් ජාතික පක්ෂ මහ ලේකම්වරයා තමන්ට ලිපි එවා ඇති බවය.ඉකුත් වයඹ පළාත් සභා මැතිවරණයේ දී රජයට සහාය පළ කිරීම, සරත් ෆොන්සේකා මහතාගේ රැලියකට සහභාගීවීම සහ සිරිකොත පක්ෂ මූලස්ථානයට පහර දීම යන චෝදනාවලට වැරදිකරුවන් වීම ඊට හේතු ලෙස දක්වා තිබේ.නිසි විනය පරීක්ෂණයකින් තොරව සහ පක්ෂ ව්‍යවස්ථාවට පටහැනිව යමින් මෙම තීරණය ගෙන ඇතැයි පැමිණිල්ලෙහි සඳහන් වේ.